Kaliňák, Robert, podpredseda vlády a minister vnútra SR (2014-10-30):
Dovoľte mi, pán predseda, aby som reagoval v neformálnej faktickej poznámke na niektorých kolegov, čo tu bolo povedané. Viete, vypočul som si v sérii faktických poznámok v zásade ani jednu vecnú pripomienku s výnimkou pána poslanca Švejnu, ktorého chcem oceniť, trochu vecný bol pán poslanec Brocka, vo zvyšku to boli snahy o to, aby ste mohli si trošku zanadávať, snahy byť veľmi osobní, byť v podstate dosť nevychovaní, nespoločenskí a v podstate snažiť sa nejak uraziť, lebo máte tú tendenciu mať pocit, že čím viacej urazíte, tým ste atraktívnejší, poprípade čím vyšším hlasom to hovoríte, tým sa to viac stane. Čo je ale dôležité povedať, že tie fakty uchádzajú, pán poslanec Brocka. Bolo to KDH, ktoré umožnilo v roku 2004 väčší počet platov pre väčší počet funkcionárov. (Potlesk.) A už som to na tomto mieste viackrát hovoril, nielen teda, aby som bol presný, aby ste ma nechytali za slovíčko, prepáčte, ospravedlňujem sa, nielen KDH, nielen KDH, ale druhá Dzurindova vláda, ktorá zmenou zákona zmenila ten princíp na ten, že majú viacerí funkcionári viac plných platov. To, že chcete teraz napraviť svoju chybu, je chvályhodné, čo nám nijako nebráni ale, aby sme to presadzovali ako myšlienku, ktorú tvrdíme dlhodobo a som rád, že sa na nej stretneme. Len nemôžete len tak proste nás z niečoho obviňovať, keď to je v podstate naprávanie vašej chyby, nielen vašej, pravda, celej pravicovej časti, ktorá bola vtedy vo vláde, ale tej chyby, ktorú ste zmenili, a som rád, že ste si po toľkých rokoch priznali chyby. To isté sa stane možno časom aj s touto schôdzou, to isté sa možno stane aj s mnohými hodnoteniami zákonov, ktoré sa v tejto sále dejú a prijímajú, dajme tomu aj väčšina tohto parlamentu, že zistíte po čase, že ste sa mýlili podobne, ako v tom, čo ste povedali pred chvíľou. A pán poslanec Hlina, ja mám iba jeden odkaz pre vás a ten je asi najzávažnejší, týka sa, bohužiaľ, dnes už prakticky tretiny opozície, viete, prečo ste nelegitímny poslanec? Lebo po chrbte cudzej strany ste sa vyštverali do tohto parlamentu, ktorú ste opustili v rozpore s tým, čo ste predtým tvrdili voličom. Čiže ak tu niekto oklamal voličov, ste vy! (Potlesk.) A preto, preto, ani nie preto, že niektoré strany sú neštandardné; viete, keď hovoríme o obyčajných ľuďoch, že sú neštandardní, je to preto, že nevieme presne, že či sú pravicoví, ľavicoví, strední, extrémisti alebo čokoľvek iné, je to zmeska osobností, ktoré sa dali dokopy, preto to nie je úplne štandardne uchopiteľné, častokrát dochádza k tomu, že majú protichodné názory vo vnútri strany, ale ešte stále je to strana, ktorá na jednej kandidátke kandidovala do parlamentu a viac-menej ostala pokope. Ale potom ste sa zaradili presne medzi tých, a to je dnes vlastne ten smútok, smútok našej opozície, že jednoducho vy ste nepotrebovali hlásať idey obyčajných ľudí, vy ste sa chceli dostať do parlamentu a to ste splnili a v momente, keď sa vám to hodilo, našli ste si dobrú zámienku, už si nepamätám, aká presne bola, ste sa rozhodli byť nezávislým poslancom. A dneska máte založenú politickú stranu a my vám demokraticky nebránime v toml (reakcia poslanca Hlinu), aby ste, aby ste mali založenú politickú stranu, ale ja chápem, že keď sa vám to nehodí, čo hovorím, tak zrazu protestujete (reakcia poslanca Hlinu) a hovorím k vám a hovorím len preto... (Prerušenie vystúpenia predsedajúcim.)